National Cykelrute 8
National Cykelrute 8 er en af Danmarks 11 Nationale Cykelruter. Den er i alt 820 km lang.
Ruten, der blev indviet i 2018 og opdelt i 14 etaper, er en forlængelse og omlægning af den oprindelige nationale cykelrute 8 fra Rudbøl til Møn. Den er udformet som et ottetal med Svendborg som krydsningspunkt og er bundet sammen af fem færgeforbindelser og otte broer.
Vest for Svendborg går ruten til Ærø og derfra via Als, Sønderborg, Aabenraa, Haderslev, Christiansfeld, Kolding, Fredericia, Middelfart, Assens og Faaborg tilbage til Svendborg.
Øst for Svendborg går turen via Nyborg (Storebælt passeres med tog, bus eller bil) til Korsør og fortsætter til Skælskør, Næstved, Vordingborg og Stege. Efter en rundtur på Møn benytter ruten veteranfærgen fra Bogø til Stubbekøbing og passerer Nykøbing F. og Marielyst, inden den via Sakskøbing, Maribo, Rødby og Nakskov når til Tårs og færgen til Spodsbjerg på Langeland og retur til Svendborg.